L’Ajuntament es reuneix amb la comunitat educativa del Sant Joan de Ribera i la Conselleria per organitzar el trasllat dels alumnes i iniciar les classes en l’edifici Ausiàs March el dilluns que ve
2025-07-24

L’alcalde de Burjassot, Rafa García, la regidora d’Educació, Adela Pérez, responsables tècnic de l’Ajuntament i gran part dels representants de la comunitat educativa del CEIP Sant Joan de Ribera, encapçalats per la seua directora, responsables de la Conselleria d’Educació i responsables de l’AMPA del centre s’han reunit aquest matí en el Centre Social Ausiàs March per iniciar el treball conjunt de modificacions necessàries en l’edifici i coordinar el trasllat dels utensilis i mobiliari necessaris per a poder iniciar la setmana que ve les classes en la nova ubicació.

Entre tots els presents s’ha arribat a un acord de repartiment de tasques per poder agilitar al màxim les labors d’adequació i trasllat dels materials necessaris, treballs que es realitzaran al llarg d’aquesta setmana, per a així, poder el dilluns dia 20 d’abril començar la setmana lectiva en el Centre Social Ausiàs March. El centre necessita de forma temporal els dos pisos de l’edifici, amb la qual cosa s’actuarà sobre els dos nivells de l’edificació per poder albergar les aules, així com el menjador dels alumnes i les dependències administratives.

Tots els presents han expressat la voluntat de coordinar esforços per poder complir el full de ruta durant aquesta setmana i així aconseguir l’objectiu proposat, que no és un altre que els xiquets comencen les classes dilluns que ve en aquesta ubicació i així poder iniciar també de forma immediata les obres de rehabilitació de l’edifici antic del CEIP Sant Joan de Ribera.

“És un altre pas més, i un molt important. Tenim al davant dies de molt de treball, però molt il·lusionants i esperançadors, ja que en poc menys d’una setmana podrem portar als xiquets a l’Ausiàs i per tant, tindrem també més a prop l’inici de les obres del Sant Joan de Ribera. Després de molts anys de lluita, veiem per fi una mica de llum al final del túnel en el qual s’havia convertit la rehabilitació del centre. Cal destacar també l’esforç i la col·laboració de totes les persones que estan involucrades i agrair a tots el treball conjunt que es va a realitzar perquè en tan poc temps es puga dur a terme el trasllat i la posada en funcionament de l’Ausiàs March”, ha declarat l’alcalde de Burjassot, Rafa García.